ທ່ານ ພົນໂທ ຮຸນ ມາແນດ ຮອງຜູ້ບັນຊາການທະຫານສູງສຸດ , ຜູ້ບັນຊາ ການທະຫານບົກ ກອງທັບ ແຫ່ງຣາຊະ ອານາຈັກ ກຳປູເຈຍ ພ້ອມຄະນະ ໄດ້ເດີນທາງມາຢ້ຽມຢາມ ແລະ ເຮັດ ວຽກຢູ່ ສປປ ລາວ ຢ່າງເປັນທາງການໃນລະ ຫວ່າງວັນທີ 29-31 ສິງຫາ 2022 ນີ້, ເຊິ່ງ ພິທີຕ້ອນຮັບຢ່າງເປັນທາງການໄດ້ຈັດຂຶ້ນໃນຕອນເຊົ້າຂອງວັນທີ 30 ສິງຫາ 2022 ຢູ່ ທີ່ກະຊວງປ້ອງກັນປະເທດ ໂດຍໃຫ້ການຕ້ອນຮັບ ຂອງ ທ່ານ ພົນຕີ ຄຳລຽງ ອຸທະໄກສອນ ຮອງລັດຖະມົນຕີກະຊວງປ້ອງກັນປະ ເທດ, ຫົວໜ້າກົມໃຫຍ່ເສນາທິ ການກອງທັບປະຊາຊົນລາວ ພ້ອມດ້ວຍຄະນະ.
ພາຍຫຼັງສໍາເລັດພິທີຕ້ອນຮັບ ຢ່າງເປັນທາງການ, ສອງຝ່າຍ ໄດ້ພົບປະແລກປ່ຽນຕີລາຄາຄືນ ສະພາບວຽກງານດ້ານຕ່າງໆ ທີ່ໄດ້ຮ່ວມມືກັນຈັດຕັ້ງປະຕິບັດ ໃນໄລຍະຜ່ານມາ ບົນພື້ນຖານທີ່ມີ ມູນເຊື້ອສາຍພົວພັນອັນດີງາມ ລະຫວ່າງ ສອງຊາດ ກໍຄື ສອງ ກອງທັບ ລາວ- ກຳປູເຈຍ ເຖິງວ່າຈະພົບຄວາມຫຍຸ້ງຍາກແນວໃດກໍຕາມໃນໄລຍະຜ່ານມາ ສອງກອງທັບລາວ-ກຳປູເຈຍ, ກຳປູ ເຈຍ-ລາວ ຍາມໃດມີການເພີ່ມທະວີການຮ່ວມມື ເຊິ່ງກັນແລະກັນຢ່າງແໜ້ນແຟ້ນ ໂດຍສະເພາະວຽກງານຮັກສາຄວາມສະຫງົບຮຽບຮ້ອຍຕາມຊາຍແດນ ລາວ-ກຳປູ ເຈຍ, ກໍາປູເຈຍ-ລາວ , ສອງຝ່າຍເຫັນດີເປັນເອກະພາບເພີ່ມທະວີການພົວພັນຮ່ວມ ມື ຊ່ວຍເຫຼືອເຊິ່ງກັນ ແລະ ກັນ, ການແລກປ່ຽນຄະນະຜູ້ແທນຂອງທັງ ສອງຝ່າຍ ແລະ ການພົວພັນຮ່ວມມືທາງດ້ານ ການພັດທະນາເສດຖະກິດລະ ຫວ່າງ ກອງທັບປະຊາຊົນລາວ ແລະ ກອງທັບຣາຊະອານາຈັກ ກຳປູເຈຍ , ໂດຍສະເພາະ ການຮ່ວມມືຮັກສາຄວາມສະ ຫງົບຮຽບຮ້ອຍຕາມຊາຍແດນ ລາວ-ກໍາປູເຈຍ, ກຳປູເຈຍ-ລາວ ສ້າງໃຫ້ສະພາບໃນ ຂອບເຂດເສັ້ນຊາຍແດນມີຄວາມ ສະ ຫງົບສຸກໂດຍພື້ນຖານ, ນອກຈາກນັ້ນ ສອງຝ່າຍ ຍັງເຫັນດີ ເປັນເອກະພາບສືບຕໍ່ຮ່ວມມືໃນ ວຽກງານດ້ານການຊ່ວຍ ເຫຼືອ ມະນຸດສະທຳ, ການຕ້ານໄພພິບັດທາງທຳມະຊາດ, ແລກປ່ຽນເຝິກຊ້ອມໄພພິບັດ 3 ກອງທັບ ລາວ-ກຳປູເຈຍ -ຫວຽດນາມ , ແກ້ໄຂບັນຫາຢາເສບ ຕິດ ,ອາດຊະຍາກໍາຂ້າມຊາດ ລວມທັງບັນຫາອື່ນໆ ທີ່ສອງຝ່າຍໄດ້ສ້າງກົນໄກຮ່ວມກັນ .
ໃນໂອກາດເດີນທາງມາ ຢ້ຽມຢາມມິດຕະພາບ ຢູ່ ສປປ ລາວ ໃນຄັ້ງນີ້, ທ່ານ ຮອງຜູ້ບັນຊາການທະ ຫານສູງສຸດ ແຫ່ງ ຣາຊະອານາຈັກກຳປູເຈຍ ພ້ອມດ້ວຍຄະນະ ຍັງໄດ້ ເຂົ້າວາງພວງມາລາຢູ່ອະນຸສາ ວະລີນັກຮົບນິລະນາມ (ດາວ ແດງ) ແລະ ທ່ຽວຊົມບັນດາສະ ຖານທີ່ທ່ອງທ່ຽວທາງປະວັດສາດ ແລະ ວັດທະນະທໍາ ຈຳນວນ ໜຶ່ງຢູ່ນະຄອນຫຼວງວຽງຈັນ .
ໂດຍ: ໂຊເລ້ ບຸນເຮືອງ